Simon Emil Ammitzbøll (LA), 2009-10-29:
Tak for det.
Liberal Alliance kan også støtte dette forslag fra justitsministeren.
Det er fint, at man forbedrer dommeruddannelsen; det er fint, at det er muligt, at man øger den personkreds, som kan medvirke til behandling i tinglysningssager; det er fint, at man ændrer på sammensætningen i Domstolsstyrelsens bestyrelse, og det er fint, at der bliver øget mulighed for at transmittere tekst under retsmøder.
Det er sådan set alt sammen meget fint.
Så er der en række bestemmelser om noget med fri proces i forbindelse med forældremyndighedssager og andre ting, som vi også kan støtte.
Når jeg går lidt hurtigt hen over selve lovforslaget, er det for at gå ind i den debat, der har været om at skabe hjemmel til at gennemføre artikel 13 i Europa-Parlamentets og Rådets direktiv, 2006/123/EF af 12. december 2006, om tjenesteydelser i det indre marked.
Jeg undrer mig i hvert fald over, hvad det er, der kan gøre, at vi får den store opstandelse over lige præcis det her emne.
Ministeriet har faktisk været så venligt at fortælle, hvad navnet på det her direktiv er, og det vil sige, at det står enhver frit for at slå det op og læse om, hvad det er for et direktiv, hvad det er for en artikel.
Til dem, der har fulgt debatten, og som må tro, at det her er meget kompliceret, kan jeg oplyse, at det er noget, der fylder mindre end en A4-side.
Det fylder faktisk mindre end en halv A4-side, hvis man ellers havde orket at gå ind og læse på teksten.
Hvad er det så, der står på denne lille halve A4-side?
Jo, der står noget om tilladelsesprocedurer i forhold til sagsbehandlingsregler for sager om advokatvirksomhed.
Hvad er det så for nogle regler, EU vil pålægge Danmark?
Jo, det er, at tilladelsesprocedurerne skal være klare.
Hvem kan have noget imod det?
Hvem kan have noget imod det?
De skal være uvildige.
Hvem kan have noget imod det?
Og så er de endda også så flabede fra EU's side, at de siger, at reglerne ikke må virke afskrækkende, og at der skal være en hurtig behandling fra myndighedernes side.
Og hvis ansøger laver en fejl, skal vedkommende også hurtigt gøres opmærksom på, at der er lavet en fejl.
Og endelig er det sidste, der er indeholdt i artikel 13, at man også skal modtage en kvittering for, at man har indsendt en ansøgning.
Jeg forstår simpelt hen ikke, hvad det er, man kan have imod det, og jeg glæder mig til, at Dansk Folkeparti fremviser de jurister, som mener, at det her er et meget kompliceret spørgsmål, for de trænger da i hvert fald til at blive luftet i offentligheden, så vi andre kan spørge lidt ind til, hvad de har fået ud af deres jurastudier.
Dybest set er det her jo bare gode ting.
Det er noget, der gør det nemmere at få det indre marked til at fungere.
Det er meget enkelt, det er meget lidt kompliceret, og det ville man have vidst, hvis man havde gidet bruge 10 sek. på at slå det op.
Ministeriet har endda oplyst, hvor man kan gøre det.
Man skal ikke lade sig afskrække, bare fordi der står EU.
Det her er jo, som om der var henvist til en dansk lov.
Værre er det ikke.
Så jeg synes, at man skal tage det stille og roligt og bare stemme for regeringens forslag, for det er jo egentligt udmærket.
Og når jeg nu har gennemgået, hvad det sidste var, så tror jeg, at man vil kunne se, at den del er lige så udmærket som resten, og så kan vi forhåbentlig vedtage det her i ro og fred.